**Z A P I S N I K**

sa sjednice Skupštine trgovačkog društva KOMAG d.o.o. Magadenovac,

održane dana 14. lipnja 2021. godine u prostorijama KOMAG d.o.o. Magadenovac, Glavna 1,

s početkom u 14,00 sati.

Skupštinu otvara predsjednik Skupštine Stjepan Živković, pozdravlja sve prisutne i utvrđuje da su Skupštini nazočni članovi Skupštine:

* Marin Lisec
* Tomislav Kusturić

Sjednici su nazočne i:

* Jasna Živković, direktorica Društva
* Ivana Perić – Display d.o.o., za računalne usluge Donji Miholjac, knjigovodstveni servis koji vodi financijsko poslovanje Duštva

Zapisnik vodi Ivana Perić

Predsjednik Skupštine Stjepan Živković je utvrdio da su nazočni svi članovi Skupštine i da će sve Odluke biti pravovaljano donesene te predložio slijedeći

**DNEVNI RED:**

1. Usvajanje Zapisnika sa Skupštine Društva, održane 27. siječnja 2021. godine

2. Razmatranje i usvajanje Izvješća o radu KOMAG d.o.o. Magadenovac za 2020. godinu

3. Donošenje Odluke o utvrđivanju godišnjeg financijskog izvještaja za 2020. godinu

4. Donošenje Odluke o raspodjeli dobiti 2020. godine

5. Različito

Dnevni red je jednoglasno usvojen te se prelazi na rad prema utvrđenom dnevnom redu.

**Točka 1. Usvajanje Zapisnika sa Skupštine Društva, održane 27. siječnja 2021. godine**

Primjedbi na Zapisnik sa sjednice Skupštine KOMAG d.o.o. Magadenovac održane dana 27.01.2021. godine nije bilo, te je Zapisnik **jednoglasno usvojen**.

*S obzirom na dnevni red predsjednik obavještava ostale članove Skupštine da neće sudjelovati u raspravi i izuzima se iz odlučivanja pod točkom 2. 3. i 4. dnevnog reda te predsjedanje prepušta Marinu Lisecu, članu Skupštine.*

**Točka 2. Razmatranje i usvajanje Izvješća o radu KOMAG d.o.o. Magadenovac za 2020. godinu**

Izvješće o radu KOMAG d.o.o. Magadenovac za poslovnu 2020. godinu dostavljeno je svim članovima Skupštine u pisanom obliku, a dodatno obrazloženje podnijela je direktorica KOMAG d.o.o. Magadenovac Jasna Živković, koja je detaljnije obrazložila cjelokupno poslovanje Društva kroz svih 12 mjeseci protekle poslovne godine i odmah na početku izlaganja naglasila da će Ivana Perić – Display d.o.o., za računalne usluge Donji Miholjac, knjigovodstveni servis koji vodi financijsko poslovanje Društva, u 3. i 4. točci dnevnog reda posebno obrazložiti financijsko dio poslovanja Društva, bilancu, račun dobiti i gubitka te skraćene bilješke.

Nakon uvodnog obrazloženja, Jasna Živković je navela da su ukupno ostvareni prihodi u 2020. godini iznosili 581.102 kuna, a ukupni rashodi Društva u 2020. godinu iznosili su 578.303 kuna te da ukupna dobit Društva u 2020. godini iznosila 2.376,00 kuna.

Zatim je istaknula da se najveći dio aktivnosti Društva odnosio na obavljanje usluga košenja i održavanja javnih zelenih površina Općini Magadenovac kao i pravnim i fizičkim osobama na području Općine Magadenovac, na održavanje groblja, nerazvrstanih cesta i zimsku službu te na usluge ukopa.

Svi radovi planirani u 2020. godini su izvršeni na vrijeme i u planiranom obimu.

Većina prihoda je ostvarena od usluge održavanja javnih zelenih površina, odnosno uslugu košenja i to naplatom održavanja javnih zelenih površina Općini Magadenovac te fizičkim osobama sa područja Općine Magadenovac za održavanje zelenih površina u njihovom vlasništvu.

Ukupni ostvareni prihod od usluge održavanja zelenih površina u 2020. godini iznosio je 224.903,66 kn, a održavanjem je obuhvaćeno ukupno 719.691,64 m2 raznih zelenih površina na području Općine Magadenovac.

Dio prihoda u iznosu od 23.750,00 kn ostvaren je od usluge čišćenja javnih površina, a odnosio se na obrezivanje drveća, razna krčenja, sječu stabala, sakupljanje lišća, tretiranje trave uz ograde dječjih igrališta, uklanjanje otpada i ostalo.

Veliki dio prihoda ostvaren je od održavanja groblja i to ukupno 188.818,75 kn, a održavano je 301.110,00 m2 površina groblja u Beničancima, Kućancima, Lacićima i Šljivoševcima.

Ostvareni prihod od usluge održavanja nerazvrstanih cesta (održavanje i košenje bankina) u 2020. godini iznosio je 123.349,38 kn, a održavanjem je obuhvaćeno ukupno 162.554,00 m2 bankina nerazvrstanih cesta na području Općine Magadenovac.

Od ostalih prihoda značajniji su: zimska služba – 80.000,00 kn, održavanje, usluge ukopa – 21.000,00 kn. (ukupno 28 ukopa).

Zbog pandemije COVID-19 prihoda od usluga iznajmljivanja i montaže velikog šatora nije bilo.

Najveći dio rashoda odnosio se na troškove neto plaća radnika, troškova poreza i doprinosa iz plaća i troškova doprinosa na plaće te darova za djecu, regresa, božićnice i prijevoza u iznosu od 357.590 kn.

Značajnije stavke u troškovima, ukupno 163.352 kn, čine i:

- trošak za gorivo,

- potrošni materijal i rezervne dijelove ,

- usluge tekućeg održavanja

- troškovi osiguranja radnika, imovine i liječnički pregledi,

- leasing za teretno kombi vozilo,

- leasing za traktor NEW HOLLAND

- knjigovodstvenog servisa,

- registracije vozila

- premije osiguranja od automobilske odgovornosti

- ostali troškovi (premije osiguranja radnika, službena radna odjeća i obuća, izrada elaborata GDPR, članarine, naknade za usluge banaka i dr.).

Dodatne troškove održavanja iziskuju stari strojevi i oprema, čija produktivnost postaje sve manja, a gomilanje tih troškova onemogućava konkurentnost i poslovni napredak društva. Stoga, možemo zaključiti da je u idućem razdoblju potrebna obnova strojeva i opreme.

Nadalje navodi da ostvarena dobit za 2020. godinu iznosi 2.376,00 kn što iskazuje pozitivan rezultat u poslovanju te pokazuje da je poslovanje usklađeno s mogućnostima financijskih prihoda.

Zaključuje da je, osim pozitivnog poslovanja u prošloj godini, važno za spomenuti da Društvo redovito izvršava sve svoje obveze prema korisnicima, radnicima, dobavljačima i institucijama.

Ukupna ekonomičnost Društva u 2020. godini je nešto manja u odnosu na prethodne godine zbog epidemije COVID-19.

Unatoč svemu, poslovni rezultat Društva u 2020. godini je pozitivan, a ostvarenje dobiti je posljedica iskorištenosti poslovnih resursa, organiziranosti rada, savjesnog izvršenja povjerenih poslova te odgovornosti prema radu.

Jasna Živković se osvrnula i na obuhvat radova i usluga izvršenih u 2020. godini.

Izvršeni radovi KOMAG d.o.o., prema Planu i programu rada za 2020. godinu, odnosili su se na:

1. Održavanje nerazvrstanih cesta:

-košenje mehaničkom kosilicom i održavanje bankina uz nerazvrstanu cestu Kućanci-Upravna zgrada «INA» u dužini od 4,0 km, 5-6 puta godišnje, u periodu 1.4. do 15.11.

-košenje mehaničkom kosilicom i održavanje bankine uz ostale nerazvrstane ceste, 4-5 puta godišnje, u periodu 1.4. do 15.11.

-košenje, krčenje i održavanje prohodnosti i funkcionalnosti poljskih putova

-dobava i postava potrebnih prometnih znakova

-hitne intervencije na nerazvrstanim cestama i poljskim putovima

2. Održavanje javnih površina na kojima nije dopušten promet motornim vozilima:

-održavanje i djelomičan popravak pješačkih staza koje nisu sastavni dio nerazvrstane ili druge ceste

sanacija oštećenja

3. Održavanje građevina javne odvodnje oborinskih voda:

-djelomično čišćenja odvodnje oborinskih voda u smislu održavanja otvorenih uličnih kanala (iskop odvodnih kanala i čišćenje postojećih kanala za odvodnju oborinskih voda od nakupina materijala i lišća)

-Redovito čišćenje i popravak oluka za odvod oborinske vode na zgradama u vlasništvu Općine Magadenovac (čišćenje i kontrola protočnosti oborinskih voda te uklanjanje oštećenja u istima)

-Djelomično čišćenje zatrpanih i začepljenih cijevnih propusta

-Tekući popravci i hitne intervencije.

4. Održavanje javnih zelenih površina:

-Redovito košenje javnih zelenih površina, parkova, dječjih igrališta

-Košenje ostalih površina obraslih ambrozijom po nalogu

-Popravak i bojanje ljuljački, klackalica, vrtuljaka i ograde na dječjim igralištima na području Općine Magadenovac.

-Tretiranje samonikle trave izrasle uz ograde i pješačke staze totalnim herbicidima (ekološki prihvatljivim)

-Ručno obrezivanje krošnji stabala u parkovima u naseljima Beničanci, Kućanci, Lacići, Magadenovac, Malinovac i Šljivoševci, obrezivanje grmova sa odvozom na deponiju

-sječa starog, osušenog drveća i vađenje panjeva sa odvozom na deponiju

-sakupljanje suhog lišća i granja u parkovima i ostalim javnim površinama

-okopavanje i zalijevanje mladog drveća i raslinja, po potrebi

-rezidba ukrasnog grmlja

5. Održavanje građevina, uređaja i predmeta javne namjene:

-Saniranje oštećenja na autobusnim čekaonicama u svim naseljima.

-Održavanje turističke i prometne signalizacije

-održavanje komunalne opreme

6. Održavanje groblja i krematorija unutar groblja:

**-**Redovito košenje trave

-Sađenje i okopavanje oko čempresa

-Obrezivanje živice u groblju u Beničancima

-Piljenje i odvoz sasušenih stabala

-Skupljanje starih lampiona

-zamjena rasvjetnih tijela

-čišćenje staza u grobljima

-Sitni popravci i intervencije na mrtvačnicama

7. Održavanje čistoće javnih površina:

**-**Čišćenje, skupljanje otpadnog materijala i odvoz s javnih površina, parkova, zelenih površina i ulica,

-uklanjanje otpada koje je nepoznata osoba odbacila na javnu površinu ili zemljište u vlasništvu Općine Magadenovac

Radovi na čišćenju nerazvrstanih cesta, uličnih prometnica i javno-prometnih površina u zimskim uvjetima („zimska služba“) obuhvaćali su**:**

-pripremne radove prije nastupanja zimskih uvjeta (procjena i nabava potrebnih količina soli i sipine, priprema i remont potrebnih strojeva – traktor s posipačem i ralicom)

-organiziranje mjesta pripravnosti (KOMAG d.o.o. Magadenovac, Glavna 1)

-ručno i strojno čišćenje i uklanjanje snijega i leda sa kolničkih površina, parkirališta, nogostupa i platoa ispred zgrada u vlasništvu općine i drugih javnih površina

8. Usluge ukopa

Usluga ukopa obavljala se na novoformiranim grobnim mjestima što je podrazumijevalo dodjelu grobnog mjesta na korištenje, iskop grobne jame i zatrpavanje nakon polaganja lijesa pokojnika ili na postojećim grobnim mjestima na temelju zahtjeva za ukop u postojeće grobno mjesto što je podrazumijevalo podizanje nadgrobne ploče, iskop, polaganje lijesa i zatrpavanje te vraćanje nadgrobne ploče, kao i sanaciju groba i okoliša nakon ukopa.

Izdavanje potvrda o grobnim mjestima obavljalo se po dostavljenom pismenom zahtjevu, a u svrhu ostavinske rasprave.

9. Usluge fizičkim i pravnim osobama

-usluge košenja trave

-utovar, istovar i prijevoz materijala

-čišćenje snijega traktorom i ralicom

4.10. Sigurnost i edukacija radnika

- Zaštita na radu

Tijekom 2020. godine provedena je organizacija zaštite na radu na način da je svaki od radnika provodi zaštitne mjere u obavljanju poslova. Radnici su redovito obavljali sistematske preglede u ovlaštenoj ustanovi radi utvrđivanja radne sposobnosti.

Sva vozila i strojevi kao i alati redovito su pregledavani i servisirani od nadležne osobe koja je potvrditi njihovu ispravnost za korištenje.

Svi radnici imali su pravo na zaštitnu radu odjeću i obuću kao i zaštitna sredstva za rad na siguran način.

- Zaštita od požara

Tijekom 2020. godine provjeravana je oprema i provedeno je ispitivanje vatrogasnih aparata, gromobranskih i električnih instalacija u prostorijama KOMAG-a.

Predsjedavajući Skupštine zahvalio se direktorici Jasni Živković i Ivani Perić, knjigovodstveni servis, na detaljnom izlaganju o financijskom poslovanju i obavljenim radovima i uslugama KOMAG-a i otvorio raspravu po podnesenom Izvješću.

Tomislav Kusturić pozdravlja sve prisutne te iskazuje zadovoljstvo poslovanjem i cjelokupnim radom KOMAG-a, a posebno ostvarenom dobiti u prošloj godini, koja je manja nego 2019. godine, ali je najvažnije da KOMAG nastavlja s pozitivnim poslovanjem. Smatra da ovako pozitivne pokazatelje u poslovanju Društva treba svakako nastaviti i u idućim godini te, po mogućnosti, proširiti pružanje usluga.

Marin Lisec, pohvaljuje rad KOMAG d.o.o. u 2020. godini, te ističe zadovoljstvo poslovnim pokazateljima kao i izvršenim radovima i uslugama. Smatra da je na poslovanje dosta utjecala i situacija uzrokovana virusom COVID-19.

Kako se više nitko nije javio za raspravu, predsjedavajući Skupštine daje na glasovanje Izvješće o radu KOMAG d.o.o. Magadenovac u 2020. godini.

Nakon glasovanja, predsjedavajući Skupštine konstatira da je **s dva glasa** usvojeno

*IZVJEŠĆE O RADU KOMAG d.o.o. MAGADENOVAC U 2020 GODINI*

**Točka 3. Donošenje Odluke o utvrđivanju godišnjeg financijskog izvještaja za 2020. godinu**

Predsjedavajući Skupštine rekao je da je prijedlog Odluke o utvrđivanju godišnjeg financijskog izvještaja za 2020. godinu dostavljen svim članovima Skupštine u pisanom obliku te je dao riječ direktorici Društva koja je ponovila da se iz prethodne točke vide financijski rezultati na kraju 2020. godine te naglasila da će Ivana Perić koja vodi financijsko poslovanje Društva detaljnije obrazložiti stavke godišnjeg financijskog izvješća(bilance i računa dobiti i gubitka).

Ivana Perić između ostalog iznosi i slijedeće financijske podatke:

1. Bilanca sa zbrojem aktive, odnosno pasive – 550.892 kn

2. Račun dobiti i gubitka s pozicijama

- ukupni prihodi - 581.102 kn

- ukupni rashodi - 566.508 kn

- dobit prije oporezivanja - 2.802 kn

- porez na dobit - 426 kn

- dobit nakon oporezivanja - 2.376 kn

3. Bilješke uz temeljne financijske izvještaje

Nakon detaljnog izlaganja Ivane Perić, Predsjedavajući Skupštine Marin Lisec otvorio je raspravu.

Zahvaljuje se na detaljnom obrazlaganju svih stavki te zaključuje da je dobit možda manja od očekivane, ali, što je najvažnije, pokazuje pozitivno poslovanje Društva i u 2020. godini

Tomislav Kusturić dodao je da, pozitivnim poslovanjem koje se ostvaruje već nekoliko godina za redom, Društvo opravdava razlog svog osnivanja i djelovanja.

Obzirom da se više nitko nije javio za riječ, predsjedavajući Skupštine daje na glasovanje Odluku o utvrđivanju godišnjeg financijskog izvještaja za 2020. godinu.

Nakon glasovanja, predsjedavajući Skupštine utvrđuje da je **s dva glasa** donesena

*ODLUKA O UTVRĐIVANJU GODIŠNJEG FINANCIJSKOG IZVJEŠTAJA ZA 2020. GODINU*

**Točka 4. Donošenje Odluke o raspodjeli i uporabi dobiti 2020. godine**

Prijedlog Odluke o raspodjeli i uporabi dobiti 2020. godine dobili su svi članovi Skupštine u pisanom obliku.

Obrazloženje Odluke dala je direktorica Jasna Živković koja ponavlja da ostvarena dobit u 2020. godini iznosi 2.376,00 kuna. Zadržana dobit iz prethodnih razdoblja iznosi 113.809 kn te sa dobiti iz prošle poslovne godine čini ukupnu svotu dobiti. Predlaže da se dobit zadrži za poslovanje Društva u 2021. godini.

Članovi Skupštine složili su se s prijedlogom da se ostvarena dobit zadrži u Društvu za daljnje poslovanje te su s **dva glasa** donijeli

*ODLUKU O RASPODJELI I UPORABI DOBITI 2020. GODINE*

**Točka 5. Različito**

U prostoriju za sastanke je pozvan Stjepan Živković predsjednik Skupštine i nastavio voditi sjednicu.

Kako nije bilo pitanja i prijedloga, predsjednik Skupštine zaključio je rad Skupštine u 15:40 sati.

Broj: 06 – 2021 - 43

U Magadenovcu, 14.6.2021. godine

Zapisničar: Predsjednik Skupštine

Ivana Perić v.r. Stjepan Živković v.r.